KIRJALLINEN KYSYMYS E-0210/00

esittäjä(t): Daniel Varela Suanzes-Carpegna (PPE-DE) komissiolle

(4. helmikuuta 2000)

Aihe: Erika-tankkerin onnettomuus ja kalastusala

Maltan lipun alla purjehtivan Erika-tankkerin äskettäinen onnettomuus Bretagnen rannikon edustalla on aiheuttanut ympäristölle, ja erityisesti meren ekosysteemille ja kalavaroille, lukuisia ja monissa tapauksissa korjaamattomia vahinkoja.

Yksi eniten kärsineistä talouden aloista on kalastus- ja vesiviljelyala, jolle on aiheutunut vakavia sosiaalisia seurauksia.

Onko komissio arvioinut Erikan onnettomuuden aiheuttamia haittoja erityisesti kalastus- ja vesiviljelyalalla?

Voiko komissio kertoa tästä arviosta?

Mikäli komissiolla ei ole vielä näitä tietoja, sitoutuuko se esittämään tiedot välittömästi ne saatuaan EP:n kalatalousvaliokunnalle?

Voiko komissio kertoo taloudellisista toimista, joita se on ajatellut toteuttavansa kompensoidakseen taloudellisesti kalastus- ja vesiviljelyalalla toimiville henkilöille aiheutuneita vahinkoja?

Harkitaanko aiheutuneiden haittojen lievittämiseksi ylimääräisiä tukitoimia?

Voiko komissio kertoa, mihin toimiin se on ryhtynyt ja mitä se aikoo tehdä edistyäkseen vaarallisten aineiden merikuljetuksessa tapahtuvien onnettomuuksien tehokkaassa torjunnassa, erityisesti öljyvahinkoriskien torjunnassa ja öljyvahinkojen laajentumisen valvontaa koskevassa tutkimuksessa?

Franz Fischlerin komission puolesta antama vastaus

(21. maaliskuuta 2000)

Ranskan viranomaiset arvioivat parhaillaan, mitä vahinkoja öljytankkeri Erikan onnettomuudesta on aiheutunut kalastus- ja vesiviljelyalalle. Komissio on valmis esittämään arviointitulokset parlamentin kalastusvaliokunnalle heti ne saatuaan.

Arvioinnin perusteella ja Ranskan pyynnöstä komissio toteuttaa tietenkin asianmukaiset toimenpiteet voimassa olevan lainsäädännön puitteissa. Toimenpiteillä pyritään korjaamaan kalastusalan öljykatastrofista kärsimät vahingot. Kalatalouden ohjauksen rahoitusväline (KOR) voi osallistua vahinkojen korjaamiseen myöntämällä yhteisrahoitusta. Rahoitus voidaan sisällyttää Ranskan seuraavaan kalastus- ja vesiviljelyalan rakennetoimia koskevaan yhtenäiseen ohjelma-asiakirjaan ohjelmakaudella 2000/2006 KOR:n soveltamisesta 17. joulukuuta 1999 annetun neuvoston asetuksen (EY) N:o 2792/1999(1) mukaisesti. Asetuksessa määritellään yhteisön kalatalousalan rakenteellisia toimia koskevat yksityiskohtaiset säännöt ja edellytykset. Ohjelmaan on osoitettu KOR:ista 225 miljoonan euron määrärahat ja komissio ja Ranskan viranomaiset päättävät lähiaikoina siihen sisältyvistä konkreettisista toimenpiteistä. Nykyisin voimassa olevassa kalastus- ja vesiviljelyalaa koskevassa yhteisön lainsäädännössä ei kuitenkaan säädetä poikkeuksellisista tukitoimenpiteistä.

Lisäksi toteutetaan tai suunnitellaan toimenpiteitä, joilla parannetaan merionnettomuuksia ehkäisevien toimien tehokkuutta. Erikan tapauksessa komissio hälytti meren pilaantumista käsittelevän yhteisön erityistyöryhmän heti saatuaan tiedon onnettomuudesta. Muutaman päivän kuluessa Ranskan viranomaisten käyttöön nimitettiin yhteyshenkilöksi virkamies, jonka tehtävänä oli helpottaa koordinointia öljysaastetta merestä puhdistavien yhteisön alusten kanssa. Ranskan viranomaisten pyynnöstä koottiin tarkat tiedot käytettävissä olevista apuvälineistä, joilla puhdistetaan öljyyn tahriintuneita lintuja, sekä öljypuomeista. Kymmenen jäsenvaltiota ja Norja antoivat Ranskan käyttöön yli 26 kilometriä öljypuomeja. Kolme yhteisön erityistyöryhmän asiantuntijaa lähetettiin paikalle arvioimaan palveluja ja välineitä, joita Ranskaan toimitettiin puhdistusta tai kunnostusta varten. Jotta saatua kokemusta voitaisiin hyödyntää tulevaisuudessa, tammikuussa järjestettiin yhteisön erityistarkkailijoiden vierailu, jota komissio koordinoi. Kaikkien operaatioiden aikana komissio julkaisi säännöllisesti Ranskan viranomaisten selontekoihin perustuvia tiedotteita muiden jäsenvaltioiden viranomaisille, joita asia koski.

Komissio on esittänyt päätösehdotuksen(2), joka lujittaa yhteistyötä satunnaispäästöjen aiheuttaman meren pilaantumisen torjunnassa. Kun parlamentti ja neuvosto ovat hyväksyneet päätöksen, se luo optimaaliset olosuhteet Erikan onnettomuuden kaltaisten kriisitilanteiden hallinnalle. Päätös mahdollistanee osallistumisen Erikan onnettomuuden ympäristövaikutusten arvioinnin ja seurannan rahoitukseen.

Erikan onnettomuuden jälkeen komissio päätti laatia tiedonannon öljytankkereiden turvallisuudesta. Tavoitteena on tehostaa ennaltaehkäisyä. Siinä ehdotetaan säännöksiä, joilla tehostettaisiin alusten tarkastuksia satamissa, parannettaisiin luokituslaitosten valvontaa ja nopeutettaisiin ympäristöystävällisempien öljytankkereiden käyttöönottoa yhteisön vesillä. Tiedonanto esitetään parlamentille ja neuvostolle huhtikuussa 2000. Komissio toivoo sen herättävän laajaa keskustelua aiheesta.

(1) EYVL L 337, 30.12.1999.

(2) KOM(98) 769.